b'\n_START_ARTICLE_\nTiglat-Pileser III.\n_START_SECTION_\nPrihod na oblast\n_START_PARAGRAPH_\nTiglat-Pileser III. je bil guverner Kalhuja (biblijski Kalah/Nimrud) in general, ki je pri\xc5\xa1el na prestol 13. ajaruja 745 pr. n. \xc5\xa1t.  v dr\xc5\xbeavljanski vojni z nasilno odstavitvijo in pobojem vladajo\xc4\x8de kraljevske dru\xc5\xbeine.  Po prevzemu oblasti se je preimenoval v Tiglat-Pileserja in se prilazoval kot zakonski sin asirskega kralja  Adad-nirarija III. Njegovo o\xc4\x8detovstvo ni zanesljivo potrjeno._NEWLINE_Okrnjen napis potrjuje, da je bil sin Adad-nirarija III.,  na Seznamu asirskih kraljev pa je prikazan kot sin Ahur-nirarija V., vnuka Adad-nirarija III. Da bi bil zmeda popolna, je na slednjem seznamu Adad-nirari III. \xc5\xa1tiri mesta pred Tiglat-Pileserjem III. V asirskih dokumentih je zelo malo podatkov o Adad-nirariju  III. in nobenega, ki bi se nana\xc5\xa1al na \xc5\xa0almaneserja III. ali A\xc5\xa1ur-Dana III. _NEWLINE_Babilonski zapisi niso tako skopi in omenjajo Puluja (Tiglat-Pileserja III.), sina Ululaja.  Njegovo ime in imeni njegovih sinov so zapisani v asirski obliki, s \xc4\x8dimer  so \xc5\xbeeleli Babilonci poudariti,  da so zanje tujci in uzurpatorji asirske krone. Istovetenje biblijskega Pula (2 Kralji 15:19) s Tiglat-Pileserjem III. podpira trojezi\xc4\x8dni feni\xc4\x8danski napis iz Incirlija,  ki se bere \xd7\xa4\xd7\x90\xd7\x9c \xd7\x9e\xd7\x9c[\xd7\x9a] \xd7\x90\xd7\xa9\xd7\xa8 \xd7\xa8\xd7\x91 \xe2\x80\x93 Pulu, veliki kralj Asirije.\n_START_SECTION_\nVladanje\n_START_PARAGRAPH_\nAsirska mo\xc4\x8d na Bli\xc5\xbenjem vzhodu se je mo\xc4\x8dno okrepila tudi zaradi Tiglat-Pileserjevih reform asirske vojske in njegovih pohodov in osvajanj. Po prihodu na prestol leta 745 pr. n. \xc5\xa1t. je \xc5\xbee v prvem vladarskem letu priklju\xc4\x8dil Babilonijo in za guvernerja imenoval enega od svojih evnuhov. V istem letu je porazil tudi mo\xc4\x8dno kraljestvo Urartu (Armenija), ki je pod Sardurijem II. obsegalo tudi Anatolijo, severno Mezopotamijo, zahodni Iran in Sirijo. V Urartuju je dobil izjemne konje za svoje bojne vozove. Po porazu Medijcev je za\xc4\x8del vojno za osvojitev Novohetitskega kraljestva, Sirije in Fenicije. Leta 740 pr. n. \xc5\xa1t. je po treh letih obleganja osvojil Arpad in ga kot provinco priklju\xc4\x8dil k svojemu cerstvu. Hamat je prisilil, da mu je za\xc4\x8del pla\xc4\x8devati davek. Istega leta je premagal  kralja Judeje Azariaha (Uzziah), kar opisuje Druga kroni\xc5\xa1ka knjiga 26. Osvojil je tudi Damask, kjer je vladala arabska kraljica Zabibe, in premagal izraelskkega kralja Menahema in samarskega kralja Samala. Leta 737 in 736 pr. n. \xc5\xa1t. je svojo pzornost preusmeril proti Iranu, premagal Medijce in Perzijce in osvojil velik del Irana. Iz njegovih napisov je razvidno je veliko prebivalcev zasu\xc5\xbenjil in preselil v druge dele asirskega cesarstva, kar so po\xc4\x8deli \xc5\xbee njegovi predhodniki. Prebivalce obleganih mest je po njihovi osvojitvi pobil. Njihova trupla je nataknil na kole in jih razstavil pred mestom. Oktobra 729 pr. n. \xc5\xa1t. je prevzel popolno oblast nad Babilonijo. Babilonskega kralja Nabu-mukin-zerija je ujel in sebe okronal za Puluja Babilonskega.\n_START_SECTION_\nOmembe v Bibliji\n_START_PARAGRAPH_\nBiblija opisuje, da  je Pul  (Tiglat-Pileser III.)  od izraelskega kralja Menahema  pobral 1.000 talentov srebra davka (2 Kralji 15:19) in kasneje porazil njegovega naslednika Pekaha (2 Kralji 15:29)._NEWLINE_Pekah je sklenil zavezni\xc5\xa1tvo z aramejskim kraljem proti judejskemu kralju Ahazu, v Asiriji znanem kot Jahu-hazi. Slednji je za pomo\xc4\x8d prosil asirskega kralja in mu zanjo ponudil tempeljsko zlato in srebro. Tiglat-Pileser se je takoj odzval. Z vojsko je od\xc5\xa1el na pohod ob vzhodni  sredozemski obali in na poti  proti Egiptu osvojil vsa obalna mesta in svojemu sovra\xc5\xbeniku odrezal dostop do morja. Zatem se je obrnil proti Izraelskemu kraljestvu in uni\xc4\x8dil njegovo vojsko. Reubenite, Gadite in prebivalce Manaseha je odpeljal   v Halah, Habor, Haro in k reki  Gozan (1 Kroni\xc5\xa1ka 5:26). Za izraelskega marionetnega kralja je imenoval Ho\xc5\xa1eja (vladal 732-723 pr. n. \xc5\xa1t.). Pohod je zaklju\xc4\x8dil s pohodi ne sever in zahod, pusto\xc5\xa1enjem Arameje, osvojitvijo Damaska, usmrtitvijo Rezina in deportacijo pre\xc5\xbeivelih v Kir (2 Kralji 16:9).\n_START_SECTION_\nReforme\n_START_PARAGRAPH_\nTiglat-Pileser III. je po prihodu na prestol izvedel ve\xc4\x8d reform, ki so  verjetno pripomogle k ponovni vzpostavitvi asirske nadoblasti na Bli\xc5\xbejem vzhodu._NEWLINE_S prvo reformo je omejil oblast visokih asirskih uradnikov, ki se je razbohotila med vladanjem njegovih predhodnikov. Uradniki, na primer turtanu (general) \xc5\xa0am\xc5\xa1i-ilu  in drugi uradniki od Adad-nirariija III. dalje, so pogosto organizirali svoje vojne pohode in postavljali svoje spominske stele, na katerih kralj sploh ni bil omenjen. Iz Tiglat-Pileserjevih napisov z za\xc4\x8detka njegoveg vladanje je razvidno, da je za guvernerje na novo osvojenih pokrajin imenoval evnuhe, s \xc4\x8dimer je prepre\xc4\x8dil, da bi guvernerski polo\xc5\xbeaj postal deden. Mo\xc4\x8d obstoje\xc4\x8dih guvernerjev je zmanj\xc5\xa1al z zmanj\xc5\xa1anjem velikosti provinc, s \xc4\x8dimer je omejil njihove vire in verjetnost upora. Ve\xc4\x8dje \xc5\xa1tevilo provinc je pomenilo tudi ve\xc4\x8dje \xc5\xa1tevilo njemu zvestih guvernerjev in manj\xc5\xa1o mo\xc4\x8d posameznega guvernerja.  _NEWLINE_Druga reforma je bila usmerjena na asirski armado. V svojo vojsko, sestavljeno ve\xc4\x8dinoma iz Asircev, ki se je na pohode odpravljala praviloma samo poleti,  je vklju\xc4\x8dil tudi vojake iz odjarmljenih provinc. Tuji del vojske je sestavljala predvsem lahka pehota, medtem ko so njen asirski del sestavljali lahka konjenica, te\xc5\xbeka pehota in bojni vozovi.  Asirska armada se je s tem mo\xc4\x8dno pove\xc4\x8dala in bila sposobna delovati celo leto.\n_START_SECTION_\nZapu\xc5\xa1\xc4\x8dina\n_START_PARAGRAPH_\nOsojitve in reforme Tiglat-Pileserja  III. so privedle do ustanovitve Novoasirskega kraljestva kot pravega cesarstva. Tiglat-Pileser je v Kalhuju (biblijski Sala/Nimrud) zgradil kraljevo pala\xc4\x8do, tako imenovano \xc2\xbbcentralno pala\xc4\x8do\xc2\xab, ki jo je kasneje poru\xc5\xa1il Asarhadon. Svoje voja\xc5\xa1ke dose\xc5\xbeke je upodobil na plitvih reliefih po celi kraljevi  pala\xc4\x8di._NEWLINE_Po smrti leta 727 pr. n. \xc5\xa1t. ga je kot \xc5\xa0almaneser V. nasledil sin Ululaju. Sin je nadaljeval o\xc4\x8detove vojne pohode v Levantu, porazil Egipt in osvojil Samarijo.'